Fimm þúsund manna varalið Ísraelshers hefur verið kallað út vegna vaxandi ólgu í samskiptum Ísraelsmanna og Palestínumanna. Leiðtogar þeirra eru hvattir til að sýna stillingu.
Loftárásir Ísraelshers á Gaza-svæðið í gærkvöld urðu að minnsta kosti tuttugu og tveimur að bana, þar á meðal níu börnum. Ólga í samskiptum Ísraelsmanna og Palestínumanna hefur aukist stöðugt síðustu daga. Fimm þúsund manna varalið Ísraelshers var kallað út í dag.
Talsmaður Ísraelshers sagði í morgun að loftárásir hefðu verið gerðar á 130 hernaðarlega mikilvæg skotmörk á Gaza-svæðinu. Þær hefðu kostað fimmtán liðsmenn úr hernaðararmi Hamas-samtakanna lífið. Með þessu voru Ísraelsmenn að svara eldflaugaárásum frá Gaza í gær. Að sögn ísraelskra fjölmiðla var 250 eldflaugum skotið yfir landamærin, þar á meðal nokkrum að Jerúsalem, þar sem allt hefur verið á suðupunkti undanfarna sólarhringa. Þrjátíu og einn almennur borgari særðist. Ástandið í borginni er sagt hið versta frá árinu 2017.
Öryggisráð Sameinuðu þjóðanna kom saman í gær til að ræða ástandið fyrir botni Miðjarðarhafs. Engin ályktun var samþykkt. Leiðtogar Bretlands, Bandaríkjanna og Evrópusambandsins hvetja leiðtoga beggja til að beita áhrifum sínum til að lægja öldurnar. Erdogan, forseti Tyrklands, fordæmdi í gær valdbeitingu Ísraelshers gagnvart Palestínumönnum og kallaði Ísrael hryðjuverkaríki.
Óvíst er hvort ástandið eigi eftir að batna á næstunni. Benny Gantz varnarmálaráðherra kallaði í dag út fimm þúsund manna varalið ísraelska hersins. Þá hefur verið fjölgað í herliðinu við landamæri Ísraels og Gaza. Nýjustu tíðindin af þeim slóðum eru að Ísraelsher gerði í dag árás á íbúð í átta hæða fjölbýlishúsi í Gazaborg. Tveir foringjar í vígasveitunum Islamic Jihad féllu og einn særðist alvarlega.
Fimm þúsund manna varalið Ísraelshers hefur verið kallað út vegna vaxandi ólgu í samskiptum Ísraelsmanna og Palestínumanna. Leiðtogar þeirra eru hvattir til að sýna stillingu.